Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη στήριξη των πολιτικών και των δράσεων που αφορούν την αναπαραγωγή και τη σεξουαλική ζωή και τα συναφή δικαιώματα στις αναπτυσσόμενες χώρες (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2002/0052 (COD)

Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη στήριξη των πολιτικών και των δράσεων που αφορούν την αναπαραγωγή και τη σεξουαλική ζωή και τα συναφή δικαιώματα στις αναπτυσσόμενες χώρες

1. Ιστορικο

Διαβίβαση της πρότασης στο Συμβούλιο και στο Ευρωπαϊκό Κοινοβούλιο (COM (2002) 120 τελικό 2002/0052 (COD)) σύμφωνα με το άρθρο 179 (1) της συνθήκης ΕΚ // 7 Μαρτίου 2002

Γνώμη του Ευρωπαϊκού Κοινοβουλίου - πρώτη ανάγνωση // 13 Φεβρουαρίου 2003

2. Στόχος τησ προτασησ τησ επιτροπησ

Η παρούσα πρόταση κανονισμού του Ευρωπαϊκού Κοινοβουλίου και του Συμβουλίου αντικαθιστά τον κανονισμό του Συμβουλίου (ΕΚ) 1484/97 για την ενίσχυση των δημογραφικών πολιτικών και προγραμμάτων στις αναπτυσσόμενες χώρες, που εξέπνευσε την 31η Δεκεμβρίου 2002. Η πρόταση αυτή ενισχύει το πρόγραμμα δράσης του Καΐρου που εγκρίθηκε κατά τη διεθνή διάσκεψη για τη δημογραφία και την ανάπτυξη (ΔΔΔΑ) ενώ ταυτόχρονα αποσκοπεί στο να αυξήσει και να επιταχύνει τις προσπάθειες με στόχο την επίτευξη των αναπτυξιακών στόχων της χιλιετίας (ΑΣΧ).

Η πρόταση υποστηρίζει το πρόγραμμα δράσης του Καΐρου παρέχοντας σε όλα τα ζευγάρια και σε όλα τα άτομα το βασικό δικαίωμα και την ευκαιρία να προστατεύσουν πλήρως την αναπαραγωγή και τη σεξουαλική ζωή τους, ιδίως όσον αφορά την άμβλωση υπό μη ασφαλείς συνθήκες, τον ιό HIV/AIDS και τις υφιστάμενες επιζήμιες πρακτικές, όπως τον ακρωτηριασμό των γυναικείων γεννητικών οργάνων (FGM). Στοχεύει στη μείωση της μητρικής θνησιμότητας και των ποσοστών ασθενειών, που είναι δυσανάλογα υψηλά στις αναπτυσσόμενες χώρες, ιδίως μεταξύ των φτωχότερων κοριτσιών και γυναικών. Στοχεύει στο να δώσει στα άτομα το δικαίωμα να αποφασίζουν ελεύθερα και υπεύθυνα για τον αριθμό και το ρυθμό γέννησης των παιδιών τους και στο να διαθέτουν την πληροφόρηση, την εκπαίδευση και τα μέσα για να το πράξουν.

Σε σύγκριση με τον προηγούμενο κανονισμό, το χρηματοδοτικό πλαίσιο για την εφαρμογή του παρόντος κανονισμού αντανακλά τη σημαντική αύξηση των πόρων που απαιτούνται για την αναπαραγωγή και τη σεξουαλική ζωή και δικαιώματα στις αναπτυσσόμενες χώρες. Θα ληφθεί υπόψη η κοινοτική πολιτική σε θέματα αυξημένης συνεργασίας εντός της ΕΕ και μεταξύ της ΕΕ και άλλων χορηγών και διεθνών οργανισμών, συμπεριλαμβανομένων των Ηνωμένων Εθνών. Θα γίνει χρήση της δυνατότητας δημιουργίας νέων καινοτόμων εταιρικών σχέσεων και της συνδρομής, όπου αυτό ενδείκνυται και δικαιολογείται δεόντως, σε πρωτοβουλίες περιφερειακού ή παγκόσμιου επιπέδου.

3. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΛΟΓΙΕΣ ΠΟΥ ΕΓΚΡΙΘΗΚΑΝ ΑΠΟ ΤΟ ΚΟΙΝΟΒΟΥΛΙΟ

3.1. Τροπολογίες που έγιναν δεκτές από την Επιτροπή

Η Επιτροπή έκανε δεκτές όλες τις τροπολογίες που ενέκρινε το Κοινοβούλιο σε πρώτη ανάγνωση εκτός του χρηματοδοτικού πλαισίου, λόγω του ότι στις περισσότερες περιπτώσεις ενισχύουν και αποσαφηνίζουν το κείμενο του κανονισμού χωρίς να μεταβάλλουν τους κύριους στόχους του. Σε άλλες περιπτώσεις, οι τροπολογίες ενημερώνουν αναφορές που γίνονται στην πρόταση της Επιτροπής και γίνονται θετικά δεκτές.

Όσον αφορά το χρηματοδοτικό πλαίσιο του κανονισμού, το Ευρωπαϊκό Κοινοβούλιο ενέκρινε αυξημένο χρηματοδοτικό φάκελο EUR73.95 εκατ. για την περίοδο 2003-2006, σε σύγκριση με EUR60 εκατ. που πρότεινε η Επιτροπή. Στην πρόσφατη απόφαση της Επιτροπής για την ετήσια στρατηγική χάραξης πολιτικής (APS) (COM (2003) 83 τελικό), η Επιτροπή όρισε τις προτεραιότητές της για το 2004 και τις συνέπειές τους για τον προγραμματισμό των χρηματοδοτικών προοπτικών για το 2005-2006. Ως αποτέλεσμα του αυξημένου χρηματοδοτικού φακέλου για την ανάπτυξη του τομέα των πολιτικών, το χρηματοδοτικό πλαίσιο που εγκρίθηκε από το Ευρωπαϊκό Κοινοβούλιο για τον κανονισμό αυτό μπορεί να ενταχθεί στον τίτλο 4 των χρηματοδοτικών προοπτικών.

Η Επιτροπή μπορεί συνεπώς να κάνει εξ ολοκλήρου δεκτή τη θέση του Κοινοβουλίου σε πρώτη ανάγνωση.

3.2. Τροποποιημένη πρόταση

Όσον αφορά το άρθρο 250 (2), της συνθήκης ΕΚ, η Επιτροπή τροποποιεί την πρότασή της όπως αναφέρεται παραπάνω.